„Táto útla knižka je skutočný poklad... ‚Povinné čítanie‘ pre každého katolíka. Odporúčam ju každému.“

kardinál George Pell, arcibiskup Sydney

„Ak hľadáte nový spôsob, ako môžete prehĺbiť svoju úctu k nášmu Pánovi v Najsvätejšej sviatosti, táto kniha je pre vás. Kúpte si niekoľko kusov aj pre svojich priateľov.“

o. Benedict Groeschel, CFR, autor knihy V Pánovej prítomnosti

„Vinnymu Flynnovi sa podarilo urobiť to, čo sa nedarí mnohým teológom: písať o tých najhlbších tajomstvách viery jednoducho a zrozumiteľne pre všetkých.“

o. Peter Damian Fehlner, STD, autor knihy Svätý Maximilián Kolbe: Mučeník lásky

© 2006 MercySong, Inc.

Stockbridge, Massachusetts USA

Z amerického originálu 7 Secrets of the Eucharist

Vydal: © Zachej.sk, 2019

Preklad: © Pavol Petrík

Grafika a sadzba podľa originálu: © Bookwork

Redaktorka: PhDr. Zuzana Ring

Nihil obstat: Mons. Gabriel Ragan

Imprimatur: Mons. Marek Forgáč,

pomocný biskup – generálny vikár,

ABÚ Košice – Prot. č. 973/18, 2. 8. 2018

V knihe boli použité citáty z Denníčka svätej sestry Faustíny Kowalskej. © Copyright by Zgromadzenie Sióstr Matki Bożej Miłosierdzia, ZAEX 2015. All rights reserved.

Všetky práva vyhradené.

Biblické citáty sú uvedené podľa oficiálneho katolíckeho prekladu Svätého písma (SSV, 2016).

ISBN: 978-80-89866-60-1

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom) bez súhlasu vlastníka autorských práv.

Venované otcovi Georgeovi:

„Nech je zvelebené meno nášho Pána Ježiša Krista!“

Obsah

Úvod

Poznámka autora

PREDSLOV

Za závojom

7 tajomstiev?

Emauzský problém

Poďte a uvidíte

PRVÉ TAJOMSTVO

Eucharistia je živá

DRUHÉ TAJOMSTVO

Kristus nie je sám

TRETIE TAJOMSTVO

Existuje len jedna svätá omša

ŠTVRTÉ TAJOMSTVO

Nielen jeden zázrak

PIATE TAJOMSTVO

Viac než prijímanie

ŠIESTE TAJOMSTVO

Každé prijímanie je iné

SIEDME TAJOMSTVO

Neexistujú obmedzenia, koľkokrát môžeme prijímať

DOSLOV

Krupica otca Hala

Úvod

Keď katolíci po Druhom vatikánskom koncile uvažujú o Eucharistii ako zdroji a vrchole svojej viery, usilujú sa o to, aby Eucharistia bola v dnešnom svete dôležitá. Obavy z toho, že Eucharistia nemá vzťah k dnešnému svetu, príliš často viedli k prílišnému zdôrazňovaniu komunitných stránok liturgie a menej sa zdôrazňovala individuálna úcta.

V 80. rokoch 20. storočia sme videli, že eucharistické adorácie opäť začali byť obľúbené. Objavil sa záujem o väčšiu presnosť v prekladoch eucharistických textov a hlbšiu teologickú reflexiu Eucharistie ako sprítomnenia Kristovej obety na Kalvárii. Mladí ľudia chceli nájsť zmysel Kristovej skutočnej prítomnosti na oltári. Prišli nájsť Ježiša v Eucharistii.

Táto kniha je výnimočná v tom, že dokáže všetkých katolíkov priviesť k tomuto hlbšiemu vzťahu s Ježišom Kristom skrytým v Eucharistii. Mnohí katolíci sú ako Nazaretčania v Ježišových časoch. Božskú prirodze nosť ukrytú v ťažko pracujúcom tesárovi, ktorý sa staral o svoju ovdovenú matku, si nikto nevšímal – až kým sa sám v synagóge nevyhlásil za naplnenie Izaiášovho proroctva.1

Hoci obyvatelia mesta žasli nad jeho slovami, chýbala im očakávajúca viera v to, čo by Kristus mohol urobiť alebo kým by mohol byť. Keď ich napomenul, že im chýba viera, nahnevali sa na neho a chceli ho zhodiť z útesu. Skrytá prítomnosť jeho Osoby však premohla ich rozhodnutie. „Prešiel pomedzi nich“ (Lk 4,30) a šiel svojou múdrosťou a mocou udiviť iné mestá.

Táto kniha môže čitateľovi pomôcť, lebo ho sprevádza autorovými osobnými otázkami o Kristovej skrytej prítomnosti. Máme si čoraz viac uvedomovať úžasné tajomstvá Eucharistie. Autorovo postupné prehlbovanie viery pomôže čitateľovi, aby šiel po tej istej ceste a objavoval Kristovu skrytú prítomnosť.

Jedným z kľúčov, ako sa duša môže vierou zjednotiť s eucharistickým Pánom Ježišom, je čnosť pokory. Naza retčania si mysleli, že o Ježišovi vedia všetko. Zaškatuľkovali si ho, lebo poznali jeho rodinu, zamestnanie a spoločenské postavenie. Hoci ich obmedzené poznatky držali celú pravdu o Ježišovi v skrytosti, autor tejto knihy používa prameň poznatkov Cirkvi – neustále cituje Katechizmus Katolíckej cirkvi , koncily, pápežov a svätých, a najmä svätú Faustínu. Chce nám, svojim čitateľom, pomôcť, aby sme získali väčšiu múdrosť a osvojili si ju.

Ďalšia ohromná služba knihy 7 tajomstiev Eucharistie je spôsob, akým sa Denníček svätej Faustíny začlenil do témy Eucharistie. Vinny Flynn oboznámil milióny ľudí s posolstvom o Božom milosrdenstve, a to vo svojich knihách i prednáškach a pomocou videa, na ktorom sa jeho rodina modlí korunku Božieho milosrdenstva.

Táto kniha zvýrazňuje eucharistické stránky jednoducho vyjadreného, ale nesmierne hlbokého učenia svätej Faustíny, aby sa čitateľ stretol s Ježišom Kristom, ktorého svätica vo svojom Denníčku predstavila. Vinnyho zamyslenia z Denníčka nevracajú čitateľa do prvej tretiny 20. storočia, ale aplikujú pohľady svätice na súčasné problémy, aby sa čitateľ stretol s Pánom Ježišom, ktorý je zahalený v Eucharistii.

Autora ovplyvnil prístup svätej Faustíny k duchovnému životu. Veľmi jasne a zrozumiteľne predstavuje veľmi hlboké myšlienky o Eucharistii.

Všetci potrebujeme takéto knihy, aby nám pomohli duchovne rásť. Pripomínajú nám, čo robíme pri svätej omši, a pozývajú nás prijať Ježiša Krista v Eucharistii s hlbším povedomím a účasťou na nekonečnom tajomstve, ktoré naše mysle a srdcia nedokážu úplne pochopiť.

o. Mitch Pacwa, SJ

Poznámka autora

Citáty používané v texte sú očíslované v poznámkach pod čiarou. Citáty z Písma, Katechizmu Katolíckej cirkvi, určitých cirkevných dokumentov a Denníčka svätej Faustíny sú citované v samotnom texte.

Prečo svätá Faustína? Pápež Ján Pavol II. ju svätorečil 30. apríla 2000. Stala sa prvou sväticou Jubilejného roka, ktorý otvoril tretie milénium. Pápež vo svojej homílii o nej opakovane hovoril ako o Božom dare pre našu dobu. Je známa ako apoštolka Božieho milosrdenstva. Je aj jednou z najväčších svätých Eucharistie. Jej rehoľné meno je Mária Faustína Kowalská od Najsvätejšej sviatosti. Takmer každá strana jej Denníčka obsahuje určitý odkaz na Eucharistiu.

Faustína nazvala Eucharistiu tajomstvom svojej svätosti. Nech vám táto kniha pomôže zistiť, prečo je to tak. Nech vás Eucharistia vedie k svätosti.

PREDSLOV

Za závojom

„Ježišu, Pane, skrytý Bože, cítiť ťa moje srdce môže, hoci ťa závoj skryje preň, ty to vieš, že ťa milujem.“

Denníček, 524

Po celý môj život ma najviac priťahovalo tajomstvo Eucharistie, tajomstvo Boha s nami, ktoré sa ukrýva pod spôsobom chleba a vína.

Viem, že to nikdy nepochopím, a je to v poriadku. Po celý svoj život stále skúmam toto tajomstvo. Je to niečo ako hľadanie duchovného pokladu za závojom. V tejto knihe chcem hovoriť o pokladoch, ktoré som cestou na šiel. Pozývam vás, aby ste na tejto ceste išli ešte ďalej.

7 tajomstiev?

Nech vás nemýli číslo 7 v nadpise knihy. Nechcem tým povedať, že tajomstiev je len sedem alebo že existuje nejaké magické číslo právd o Eucharistii. Jednoducho som vybral tie, ktoré sa javia ako najzákladnejšie a najpotrebnejšie východiská pre objavovanie. Je to len začiatok, prvý prieskum za závojom.

Aj samotné slovo tajomstvá treba vysvetliť. Nie je tu nič nové, žiadne skutočné tajomstvá, ktoré by som odhalil. Pravdy, o ktorých vám chcem hovoriť, boli vždy v srdci Cirkvi. Teológovia, svätci i mystici ich prijali ako vzácne drahokamy.

Nazývam ich tajomstvami, lebo z určitého dôvodu sa zdá, že si ich priemerný laik neosvojil natoľko, aby ich mohol naozaj pochopiť a začleniť do svojho každodenného života.

Emauzský problém

To, že nechápeme, nie je nič nové. Nechápali ani Kristovi najbližší priatelia. Pamätáte sa na príbeh z Emáuz? Z Jeruzalema sa do blízkej dedinky Emauzy vybrali dvaja učeníci. Boli zmätení a zarmútení. Rozprávali sa o tragických udalostiach predchádzajúcich dní.

Dúfali, že Kristus je ten prisľúbený vykupiteľ Izraela, ale zrazu bol zradený, zatknutý, umučený a ukrižovaný.

A aby toho nebolo málo, niektoré ženy k nim prišli s úžasnou správou, že hrob je prázdny a že videli anjelov, ktorí im povedali, že Kristus žije.

Hoci Kristus aspoň trikrát predpovedal svoje umučenie, smrť a zmŕtvychvstanie, akosi im to nedošlo. Kráčali po ceste a rozprávali sa o tom všetkom. V udalostiach okolo Ježiša chceli nájsť zmysel napriek pohasnutým nádejam a nezodpovedaným otázkam.

Kristus kráčal s nimi, no nespoznali ho. Keď mu povedali, o čom sa rozprávajú, pokarhal ich za ťarbavosť srdca a nevieru. Tak pôsobivo im vysvetľoval Písmo, že im horeli srdcia, ale ešte stále si neuvedomili, kým v skutočnosti je, kto to vlastne vedľa nich kráča.

Napokon sa im pri lámaní chleba otvorili oči a spoznali ho. 2

Poďte a uvidíte

Som presvedčený, že podobne ako učeníci aj my máme do určitej miery tento emauzský problém. Hoci sme v učení Cirkvi dostali všetky potrebné informácie, nedokázali sme v nich nájsť tak potrebné súvislosti. Neuvedomujeme si v plnej miere, koho vlastne prijímame v Eucharistii, prečo nám Boh dal túto jedinečnú sviatosť alebo akú odpoveď od nás ľudí očakáva.

Pri každej svätej omši kňaz hovorí: „Hľa, Baránok Boží.“ Je to ozvena slov, ktoré Ján Krstiteľ, ukazujúc na Ježiša, povedal dvom učeníkom. Keď prví učeníci začali nasledovať Ježiša, spýtali sa ho: „Kde bývaš?“ A on odpovedal: „Poďte a uvidíte“ (Jn 1,38 – 39).

Toto pozvanie vám chcem odovzdať touto knihou. Je to jednoduchá výzva, aby sme sa pozreli bližšie na Eucharistiu, prišli a uvideli, kde Majster býva... Za závojom tajomstva Eucharistie.

PRVÉ TAJOMSTVO

Eucharistia je živá

Keď prichádzam vo svätom prijímaní do ľudského srdca, mám ruky plné milostí a túžim ich dať duši. No duše si ma vôbec nevšímajú, ponechávajú ma samého a zaoberajú sa niečím iným... Zaobchádzajú so mnou ako s niečím mŕtvym.

Denníček, 1385

Eucharistia je živá. Môže sa vám to zdať samozrejmé. Tak sa to zdalo aj mne aspoň na rozumovej úrovni, ale naozaj som sa nikdy hlboko nezamýšľal nad tým, čo to vlastne znamená.

Eucharistia je živá. Keby sa cudzinec, ktorý nevie nič o Eucharistii, pozeral, ako ju prijímame, vari by to vedel? Keď vy i ja pristupujeme k Eucharistii, vyzerá to tak, že verí me, že ideme do svojho tela prijať živú osobu, Ježiša Krista, pravého Boha a pravého človeka?

Vážení čtenáři, právě jste dočetli ukázku z knihy 7 tajomstiev Eucharistie.
Pokud se Vám líbila, celou knihu si můžete zakoupit v našem e-shopu.